સાસુ-વહુના ઝઘડામાં સોથી ખરાબ હાલત જો કોઇની થતી હોત તો એ પતિની છે. એ પોતાની વહાલી માને કંઇ કહી શકે નહીં અને પત્ની પાસે કંઇ ચાલે નહીં. ઘણા પતિઓ પત્ની પર દાદાગીરી કરીને પણ કહેતા હોય છે કે તારે મમ્મી સાથે તો સરખી રીતે જ રહેવું પડશે. જોકે જબરજસ્તીથી ક્યારેય સંબંધોમાં મીઠાશ આવતી નથી. દિલ્હીમાં ગયા વર્ષે 29 વર્ષના મુકેશ પાંડે નામના આઇએએસ યુવાને ટ્રેન નીચે પડતું મૂકી આપઘાત કરી લીધો હતો. પત્ની અને માતા વચ્ચેના ઝઘડાથી ત્રાસી જઇ તેણે આ પગલું ભર્યું હોવાનું બહાર આવ્યું હતું. દર વખતે સાસુનો વાંક જ હોતો નથી, આજની યુવતીઓથી પણ તેની લાઇફમાં કોઇ એન્ક્રોચમેન્ટ સહન થતું નથી. ઝઘડાઓ શા માટે થાય છે એ વાતમાં બહુ પડવું નથી, વાત એની કરવી છે કે હવે યુવતીઓ સાસુ સાથે ફાવશે કે નહીં એ જાણવા સાસુની કુંડળી સાથે પોતાની કુંડળી મેચ કરાવે છે. યુવતીઓને પણ લગ્ન પછી કોઇ કકળાટ નથી જોઇતો હોતો, સાસુ સાથે પંગા ન થાય એવું એ પણ ઇચ્છે છે એટલે કુંડળી મેળવે છે એવી એક વાત દિલ્હીના જ્યોતિષી પંડિત વિવેક શાસ્ત્રીએ કરી હતી. જ્યોતિષીઓનું કહેવું છે કે ભાવિ સાસુ સાથે બનશે કે નહીં એ કુંડળી પરથી જાણી શકાય છે.